Hovioikeus ei vielä ole antanut asiassa ratkaisuaan, mutta käräjäoikeuden sakkotuomio jäänee voimaan.

Ano Turtiainen ei haluakaan lähteä hovioikeuteen. Petteri Paalasmaa

Tuore perussuomalaisten juvalainen kansanedustaja Ano Turtiainen on perunut hovioikeuteen tekemänsä valituksen tuoreesta sakkotuomiostaan, joka tuli julkisesta kehottamisesta rikokseen.

Tuomio vuonna 2015 tapahtuneesta rikoksesta tuli syyskuussa.

Turtiainen valitti Itä-Suomen hovioikeuteen Etelä-Savon käräjäoikeuden päätöksestä, mutta on perunut valituksensa, hovioikeus vahvistaa.

Hovioikeus ei vielä ole antanut asiassa ratkaisua, mutta on oletettavissa, että käräjäoikeuden päätös jää näin ollen voimaan.

Kehotti tuhoamaan

Käräjäoikeus tuomitsi Turtiaisen rikoksesta vuoden 2015 Facebook-kirjoittelun takia.

Turtiainen kirjoitti, että heidän, jotka ovat ottaneet isojakin riskejä toimiessaan eliminointitehtävissä olemassa olevien ja suunnitteilla olevien vastaanottokeskuksien tuhoamisessa, työnsä on tärkeää itsenäisyyden ja turvallisuuden puolustamisessa.

Turtiainen kysyi päivityksessään, onko nyt aika laajentaa toimia vihollisen pääpaikkoihin, joista sen toimia johdetaan. Pahimmaksi viholliseksi Turtiainen kutsui Suomen Punaista Ristiä, joka oli jutussa asianomistajana.

Rangaistusvaatimuksessa todettiin, että Turtiaisen kirjoitus sisältää kehotuksen kohdistaa tuhoamis- ja eliminointitoimia eli ainakin omaisuusrikoksia Punaista Ristiä kohtaan. Syyttäjän mukaan Turtiaisen ja vastaavanlaiset kirjoitukset aiheuttivat sen, että SPR nosti vartiointi- ja turvallisuustasoa. Kirjoitus aiheutti levottomuutta ja pelkoa myös SPR:n ulkopuolisissa henkilöissä.

Käräjäoikeuden mukaan kirjoitus sisälsi kehotuksen ainakin SPR:n omaisuuteen kohdistuviin rikoksiin.

Oikeuden mukaan Turtiainen syyllistyi julkiseen kehottamiseen rikokseen. Tuore kansanedustaja sai 300 euron sakot.

Asiasta kertoi ensin Länsi-Savo.

Päivitetty 21.51 Itä-Savo Länsi-Savoksi ensiuutisoijana.